ai4bharat/Pralekha huggingface dataset:
சுகாதாரம் மற்றும் குடும்ப நலத்துறை அமைச்சகம்
கொவிட் -19-ன் தற்போதைய நிலை மற்றும் முன்னேற்பாடுகள் குறித்து ஆய்வு செய்வதற்கான உயர்நிலைக் கூட்டம் பிரதமரின் முதன்மைச் செயலாளர் தலைமையில் நடைபெற்றது
சார்ஸ்-கோவ்-2 வைரஸின் சில புதிய திரிபுருக்கள் கண்டறியப்பட்டதாக அண்மையில் வெளியான அறிக்கைகளைக் கருத்தில் கொண்டு, உலகளாவிய மற்றும் தேசிய கொவிட் -19 நிலைமை, புழக்கத்தில் உள்ள புதிய திரிபுருக்கள், அவற்றின் பொது சுகாதாரத் தாக்கம் ஆகியவற்றை ஆய்வு செய்வதற்கான உயர்நிலைக் கூட்டத்திற்குப் பிரதமரின் முதன்மைச் செயலாளர் டாக்டர் பி.கே.மிஸ்ரா தலைமை தாங்கினார்.
இந்தக் கூட்டத்தில் நித்தி ஆயோக் உறுப்பினர் டாக்டர் வினோத் பால், அமைச்சரவை செயலாளர் திரு ராஜீவ் கெளபா, பிரதமர் அலுவலக ஆலோசகர் திரு அமித் கரே, சுகாதாரம் மற்றும் குடும்ப நலத்துறை செயலாளர் திரு சுதான்ஷ் பந்த், டி.எச்.ஆர் செயலாளர் மற்றும் ஐ.சி.எம்.ஆர் டி.ஜி திரு ராஜீவ் பாஹ்ல், உயிரித் தொழில்நுட்பத்துறை செயலாளர் திரு ராஜேஷ் எஸ்.கோகலே, பிரதமரின் கூடுதல் செயலாளர் திருமதி புண்ணிய சலீலா ஸ்ரீவஸ்தவா ஆகியோர் கலந்து கொண்டனர்.
சார்ஸ்-கோவ்-2 வைரஸின் சில புதிய திரிபுருக்களான பிஏ.2.86  மற்றும் ஈ.ஜி.5  உள்ளிட்ட உலகளாவிய கோவிட் -19 நிலைமை குறித்த ஒரு கண்ணோட்டத்தை சுகாதார செயலாளர் வழங்கினார். உலக சுகாதார அமைப்பின்  படி, ஈ.ஜி.5  50 க்கும் அதிகமான நாடுகளில் பதிவாகியுள்ள நிலையில், மாறுபாடு பி.ஏ.2.86  நான்கு நாடுகளில் உள்ளது.
கடந்த 7 நாட்களில் உலக அளவில் மொத்தம் 2,96,219 புதிய கொவிட் -19 தொற்றுகள் பதிவாகியுள்ள நிலையில், உலக மக்கள்தொகையில் ஏறத்தாழ 17% பங்களிக்கும் இந்தியாவில், கடந்த வாரத்தில் 223 தொற்றுகள்  மட்டுமே பதிவாகியுள்ளன. புதிய கொவிட் -19 தொற்றுகளின் தினசரி சராசரி நாடு முழுவதும் 50 க்கும் குறைவாகவே உள்ளது என்றும், வாராந்திர சோதனை நேர்மறை விகிதத்தை 0.2% க்கும் குறைவாக பராமரிக்க முடிந்தது என்றும் அவர் கூறினார். இந்தியாவில் பரவி வரும் பல்வேறு வகைகளின் மரபணு வரிசைமுறை பற்றிய கண்ணோட்டமும் வழங்கப்பட்டது.
விரிவான கலந்துரையாடல்களுக்குப் பின், நாட்டில் கொவிட் -19 சூழல் நிலையானதாகவும், நாட்டில் பொது சுகாதார அமைப்புகள் தயார் நிலையில் உள்ளதாகவும் கூறிய டாக்டர் பி.கே.மிஸ்ரா, மாநிலங்கள் ஐ.எல்.ஐ / எஸ்.ஏ.ஆர்.ஐ தொற்றுகளின் போக்குகளைக் கண்காணிக்கவும், முழு மரபணு வரிசைமுறை அதிகரிக்கும் போது கொவிட் -19 சோதனைக்குப் போதுமான மாதிரிகளை அனுப்பவும், புதிய உலகளாவிய திரிபுருக்களை உன்னிப்பாகக் கண்காணிக்கவும் கேட்டுக்கொள்ளப்பட்டிருப்பதாகத் தெரிவித்தார்.
திறன் மேம்பாடு மற்றும் தொழில் முனைவோர் அமைச்சகம்
திறன் வளர்த்தல் மற்றும் தொழில்முனைதல் அமைச்சராக திரு தர்மேந்திர பிரதான் பொறுப்பேற்றுக் கொண்டார்; இணை அமைச்சராக திரு ராஜீவ் சந்திரசேகர் இணைந்தார்
திறன் வளர்த்தல் மற்றும் தொழில்முனைதல் அமைச்சராக திரு தர்மேந்திர பிரதானும், இணை அமைச்சராக கர்நாடகாவில் இருந்து மாநிலங்களவைக்கு தேர்ந்தெடுக்கப்பட்ட திரு ராஜீவ் சந்திரசேகரும் இன்று பொறுப்பேற்றுக் கொண்டனர்.
நேற்றைய அமைச்சரவை மாற்றத்திற்கு முன்பு திறன் வளர்த்தல் மற்றும் தொழில் முனைதல் அமைச்சராக இருந்த டாக்டர் மகேந்திரநாத் பாண்டே இந்நிகழ்வின் போது உடனிருந்து இரு அமைச்சர்களுக்கும் தமது வாழ்த்துகளை தெரிவித்தார்.
அமைச்சகத்தின் திறன் வளர்த்தல் முயற்சிகளுக்கு வலுவூட்டவும், எதிர்கால பணிக்கு தேவையான திறன்களை இளைஞர்களுக்கு வழங்கி திறன் வளர்த்தல் மற்றும் வேலைவாய்ப்புகளுக்கு இடையே தொடர்புகளை ஏற்படுத்தவும் தாம் உறுதிபூண்டு உள்ளதாக திரு தர்மேந்திர பிரதான் கூறினார். இணை அமைச்சராக பொறுப்பேற்ற திரு ராஜீவ் சந்திரசேகருக்கு தமது வாழ்த்துகளை தெரிவித்த திரு பிரதான், தொழில் முனைதலுக்கு ஊக்கம் அளிக்க அவருடன் இணைந்து பணிபுரிந்து, பிரதமர் திரு நரேந்திர மோடியின் லட்சியமான இந்தியாவை உலகின் திறன் தலைநகரமாக ஆக்குவதற்கு ஆவலாக உள்ளதாக தெரிவித்தார்.
திறன் வளர்த்தல் மற்றும் தொழில் முனைதல் அமைச்சகத்தின் இணை அமைச்சராக பணியாற்றுவது தமக்கு பெருமை அளிப்பதாக கூறிய திரு ராஜீவ் சந்திரசேகர், பிரதமர் திரு நரேந்திர மோடியின் லட்சியமான டிஜிட்டல், திறன்மிக்க மற்றும் புதிய இந்தியாவை உருவாக்க தாம் கடினமாக உழைக்க உள்ளதாகவும் தெரிவித்தார்.
----
(Visitor Counter : 228
பிரதமர் அலுவலகம்
ஜெர்மன் கூட்டமைப்பு குடியரசின் பிரதமரை, பிரதமர் திரு மோடி சந்தித்தார்
பிரதமர் திரு நரேந்திர மோடி, ஜெர்மன் கூட்டமைப்புக் குடியரசின் பிரதமர் மேன்மை தாங்கிய ஓலஃப் ஷோல்சுடன் இன்று இருதரப்பு சந்திப்பை நடத்தினார். இந்தியா – ஜெர்மனி இடையே, இரண்டாண்டுகளுக்கு ஒருமுறை நடைபெறும் அரசுகளுக்கு இடையேயான ஆறாவது சுற்று ஆலோசனைகளுக்கு முன்னதாக இந்த சந்திப்பு நடந்துள்ளது.
ஜெர்மனி பிரதமர் மாளிகை வளாகத்தில், பிரதமர் திரு மோடிக்கு அணிவகுப்பு மரியாதை அளிக்கப்பட்டது. பிரதமர் ஷோல்ஸ், அன்புடன் வரவேற்றார். இதன் பின்னர் இருதலைவர்களும் நேருக்கு நேர் என்ற முறையில் சந்தித்தனர். இதைத் தொடர்ந்து தூதுக்குழு நிலையிலான பேச்சுவார்த்தை நடைபெற்றது.
ராணுவ ஒத்துழைப்பு, பிராந்திய மற்றும் உலகளாவிய நிகழ்வுபோக்குகள் உட்பட இருதரப்பு ஒத்துழைப்புக் குறித்த முக்கிய விஷயங்கள் விவாதத்தில் இடம் பெற்றன.
-----
((
ஜல்சக்தி அமைச்சகம்
பரவலாக்கப்பட்ட வீட்டு உபயோக கழிவுநீர் மேலாண்மையில், இந்தியா-ஜப்பான் ஒத்துழைப்புக்கான புரிந்துணர்வு ஒப்பந்தத்திற்கு மத்திய அமைச்சரவை ஒப்புதல்
பிரதமர் திரு நரேந்திர மோடி தலைமையில் இன்று நடைபெற்ற மத்திய அமைச்சரவைக் கூட்டத்தில், பரவலாக்கப்பட்ட வீட்டு உபயோக கழிவுநீர் மேலாண்மையில் ஒத்துழைப்பது தொடர்பாக, மத்திய ஜல்சக்தி அமைச்சகத்தின் நீர்வளத் துறை, ஜப்பான் அரசின் சுற்றுச்சூழல் அமைச்சகத்துடன் செய்து கொண்ட புரிந்துணர்வு ஒப்பந்தத்திற்கு பின்னேற்பு ஒப்புதல் அளிக்கப்பட்டது.
செயல்பாட்டு நடைமுறை மற்றும் இலக்குகள்:
இந்த புரிந்துணர்வு ஒப்பந்தத்தை நடைமுறைப்படுத்த மேலாண்மை குழு ஒன்று அமைக்கப்படும். ஒத்துழைப்பு தொடர்பான விரிவான நடவடிக்கைகளை இந்த குழு உருவாக்குவதுடன், அதன் முன்னேற்றத்தையும் கண்காணிக்கும்.
முக்கிய விளைவு:
பரவலாக்கப்பட்ட வீட்டு உபயோக கழிவுநீர் மேலாண்மை மற்றும் ஜோகாசோ  தொழில்நுட்பத்தை பயன்படுத்தி சுத்திகரிக்கப்பட்ட தண்ணீரை திறம்பட பயன்படுத்த, ஜப்பான் உடனான இந்த ஒப்பந்தம் மிகவும் பயனுள்ளதாக இருக்கும். குடியிருப்பு பகுதிகளில் சேகரிக்கப்படும் கழிவு நீரை, ஜல்ஜீவன் இயக்கத்தின்கீழ், சுத்திகரித்து நன்னீராக பயன்படுத்தவும் இந்த ஒப்பந்தம் உதவிகரமாக இருக்கும். மேலும் நகர்ப்புற உள்ளாட்சி அமைப்புகள், கழிவுநீரை சுத்திகரிக்கும் பணிக்கான மேம்பட்ட திட்டமிடலை மேற்கொள்ளவும் இது உதவிகரமாக இருக்கும்.
மேலும் விவரங்களுக்கு, இந்த ஆங்கில செய்திக்குறிப்பை காணவும்.. https://pib.gov.in/PressReleasePage.aspx?PRID=1816365
குறு சிறு மற்றும் நடுத்தர தொழில் துறை அமைச்சகம்
சிறு, குறு, நடுத்தர தொழில் துறையில் தற்சார்பு
மாநிலங்களவையில் கேள்வி ஒன்றுக்கு எழுத்துப்பூர்வமாக பதிலளித்த மத்திய சிறு, குறு மற்றும் நடுத்தர தொழில்கள் துறை இணை அமைச்சர் திரு பானு பிரதாப் சிங் வெர்மா கீழ்காணும் தகவல்களை வழங்கினார்.
நாட்டில் உள்ள சிறு, குறு மற்றும் நடுத்தர தொழில்கள் உட்பட சிறு வணிகங்களுக்கு கொவிட்-19 காரணமாக ஏற்பட்டுள்ள பாதிப்பை தணிக்க, தற்சார்பு இந்தியா திட்டத்தின் கீழ் பல்வேறு முயற்சிகளை அரசு எடுத்துள்ளது. அவற்றில் சில:அழுத்தத்தில் உள்ள சிறு, குறு மற்றும் நடுத்தர தொழில் நிறுவனங்களுக்கு ரூ 20,000 கோடி துணைக் கடன்.சிறு, குறு மற்றும் நடுத்தர தொழில் நிறுவனங்கள் உள்ளிட்ட வணிகங்களுக்கு ரூ 3 லட்சம் கோடி அவசரக் கடன் உத்தரவாதத் திட்டம் .தற்சார்பு இந்தியா நிதி மூலம் ரூ 50,000 கோடி நிதிசிறு, குறு மற்றும் நடுத்தர தொழில் நிறுவனங்களின் வகைப்பாட்டில் புதிய திருத்தப்பட்ட அளவுகோல்கள்.எளிதாக வணிகம் செய்ய ‘உத்யம் பதிவு’ மூலம் சிறு, குறு மற்றும் நடுத்தர தொழில் நிறுவனங்களின் புதிய பதிவு.ரூ 200 கோடி வரை கொள்முதல் செய்வதற்கு உலகளாவிய டெண்டர் முறை இல்லை.
சிறு, குறு மற்றும் நடுத்தர தொழில் நிறுவனங்களின் ஊக்குவிப்பு மற்றும் மேம்பாடு ஒரு தொடர்ச்சியான செயல்முறையாகும். சிறு, குறு மற்றும் நடுத்தர தொழில் நிறுவனங்கள் எதிர்கொள்ளும் பிரச்சனைகள் மற்றும் சவால்களை மதிப்பிடுவதற்காக பங்குதாரர்கள், தொழில் சங்கங்கள், தனிநபர் நிறுவனங்கள் மற்றும் மாநில அரசுகளுடன் கருத்தரங்குகள், காணொலி, கூட்டம் போன்றவற்றின் மூலம் இந்திய அரசு தொடர்ந்து தொடர்பு கொள்கிறது.
சிறு, குறு மற்றும் நடுத்தர தொழில் நிறுவனங்களின் வளர்ச்சி மற்றும் மேம்பாட்டிற்காக பல்வேறு திட்டங்களை சிறு, குறு மற்றும் நடுத்தர தொழில துறை அமைச்சகம் செயல்படுத்துகிறது.
பிரதமரின் வேலைவாய்ப்பு உருவாக்கத் திட்டம், பாரம்பரியத் தொழில்களின் மறுமலர்ச்சிக்கான நிதித் திட்டம், புதுமைகளை மேம்படுத்துவதற்கான திட்டம், கிராமப்புற தொழில் மற்றும் தொழில்முனைவோர் திட்டம், குறு மற்றும் தொழில் நிறுவனங்களுக்கான கடன் உத்தரவாதத் திட்டம் மற்றும் குறு மற்றும் சிறு தொழில்கள் கிளஸ்டர் மேம்பாட்டு திட்டம் உள்ளிட்டவை இந்தத் திட்டங்களில் அடங்கும்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1813113
பாதுகாப்பு அமைச்சகம்
பாதுகாப்பு சார்ந்த உற்பத்தித் தொழில்களில் முதலீடு செய்யும் நிறுவனங்களுக்கு தமிழக அரசு ஊக்கத்தொகை வழங்குகிறது: மத்திய அமைச்சர் திரு ராஜ்நாத் சிங்
பெங்களூருவில் நடைபெற்று வரும் ஏரோ இந்தியா விமானக் கண்காட்சியின் ஒரு பகுதியாக சர்வதேச நாடுகளைச்சேர்ந்த ராணுவ உபகரண உற்பத்தி நிறுவனங்களின் தலைமைச் செயல் அதிகாரிகளுடன் ஆலோசனை மேற்கொண்டார். இந்த கலந்துரையாடலின் போது, சர்வதேச பாதுகாப்பு சார்ந்த தொழில்களுக்கான மிகப்பெரிய உள்நாட்டு பாதுகாப்புப் பொருட்களுக்கான சந்தையாக இந்தியா திகழ்வதாகக் கூறினார். ஸ்டார்ட் அப் நிறுவனங்களுக்கான ஆரோக்கியமான சூழலை இந்தியா உருவாக்கி இருப்பதாகக் குறிப்பிட்ட அமைச்சர், இந்தியாவின் வளர்ச்சிப் பயணத்தில், உலக நாடுகளைச்சேர்ந்த பாதுகாப்பு உற்பத்தி நிறுவனங்கள் பங்கெடுத்துக் கொள்ளலாம் எனவும் அழைப்பு விடுத்தார்.
பாதுகாப்பு கருவிகள் உற்பத்தியைப் பொறுத்த வரை நாடு தன்னிறைவு அடைவதும், அதிக வேலைவாய்ப்புகளை உருவாக்குவதும் இரட்டை இலக்காக இருப்பதாக அவர் தெரிவித்தார். அவ்வாறு, இந்தியாவில் பாதுகாப்பு உபகரண உற்பத்தித் துறையில் முதலீடு செய்ய முன்வரும் வெளிநாட்டு நிறுவனங்களுக்கு தமிழகமும், உத்தரப்பிரதேசமும் ஊக்கத்தொகை வழங்குவதையும், பாதுகாப்பு உற்பத்தித் துறையில் அந்நிய நேரடி முதலீட்டை ஊக்குவிக்கும் கொள்கைகளை மத்திய அரசு செயல்படுத்தி வருவதையும் அவர் சுட்டிக்காட்டினார். அதே நேரத்தில், இந்தியாவில் தொழில் தொடங்கும் வெளிநாட்டு நிறுவனங்களைக் காக்கும் முறையில் சட்டப் பாதுகாப்பு இருப்பதையும் அமைச்சர் நினைவு கூர்ந்தார்.
இந்திய பாதுகாப்பு உற்பத்தியில் சர்வதேச முதலீடு குறித்த தங்கள் கருத்துக்களை வெளிநாட்டு நிறுவனங்களின் செயல் அதிகாரிகளை தெரிவிக்குமாறு கேட்டுக்கொண்ட அமைச்சர் திரு ராஜ்நாத் சிங், தனியார் தொழில் நிறுவனங்களுக்குத் தடையாக உள்ள அம்சங்களை நீக்குவதற்கு மத்திய அரசு அனைத்து நடவடிக்கைகளையும் மேற்கொள்ளும் என்றும் உறுதியளித்தார்.
இந்த ஆலோசனைக் கூட்டத்தில் அமெரிக்கா, பிரான்ஸ் உள்ளிட்ட பல்வேறு நாடுகளைச்சேர்ந்த தனியார் நிறுவனங்களின் தலைமைச் செயல் அதிகாரிகள், மத்திய பாதுகாப்புத் துறை செயலாளர் திரு கிரிதர் அரமனே, கூடுதல் செயலாளர் திரு பங்கஜ் அகர்வால் மற்றும் உயரதிகாரிகள் உள்ளிட்ட பலர் கலந்து கொண்டனர்.
மேலும் விவரங்களுக்கு இந்த ஆங்கில செய்திக்குறிப்பைக் காணவும்: https://pib.gov.in/PressReleasePage.aspx?PRID=1899022
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
நிதித்துறை செயலராக திரு. ஏ. என். ஜா நியமனம்
மத்திய நிதி அமைச்சகத்தின் செலவீனங்கள் துறை செயலர் திரு, ஏ. என். ஜா, ஐஏஎஸ் அவர்களை, நிதித்துறை செயலராக நியமிக்க மத்திய அமைச்சரவையின் நியமனங்களுக்கான குழு ஒப்புதல் அளித்துள்ளது.
1982 ஆம் தொகுப்பு இந்திய ஆட்சி பணியை சேர்ந்த இவர் மணிப்பூரை சேர்ந்தவர்.
சுற்றுச்சூழல் மற்றும் வனத்துறை அமைச்சகம்
பஞ்சாப், ஹரியானா மற்றும் உத்தரப் பிரதேசத்தின் 8 தேசிய தலைநகர் பகுதி மாவட்டங்களில் நெல் கழிவுகள் எரிப்பு கணிசமாக குறைந்துள்ளது
அறுவடை காலங்களில் காற்று மாசுபாட்டைக் கட்டுப்படுத்தி குறைப்பதற்காக, தேசிய தலைநகர் பகுதி மற்றும் அருகிலுள்ள பகுதிகளுக்கான காற்று தர மேலாண்மை ஆணையம் 2021 செப்டம்பர் 15 முதல் பஞ்சாப், ஹரியானா மற்றும் உத்தரப் பிரதேசத்தின் 8 தேசிய தலைநகர் பகுதி மாவட்டங்களில் நெல் கழிவுகள் எரியும் நிகழ்வுகளை தீவிரமாக கண்காணித்து வருகிறது.
ஆணையத்திற்காக இஸ்ரோ உருவாக்கிய நெறிமுறையின் அடிப்படையில், நெல் கழிவுகள் எரியும் நிகழ்வுகள் கடந்த ஆண்டு இதே காலத்துடன் ஒப்பிடும்போது பஞ்சாபில் 69.49 சதவீதம், ஹரியானாவில் 18.28 சதவீதம் மற்றும் உத்தரபிரதேசத்தின் 8 தேசிய தலைநகர் பகுதி மாவட்டங்களில் 47.61 சதவீதம் குறைந்துள்ளது.
நடப்பு ஆண்டின் ஒரு மாத காலத்தில், பஞ்சாப் மாநிலத்தில் பதிவான மொத்த எரியும் நிகழ்வுகள் 1286 ஆகவும், கடந்த ஆண்டின் இதே காலப்பகுதியில் இது 4216 ஆகவும் இருந்தது. இதேபோல், ஹரியானாவைப் பொறுத்தவரை, கடந்த ஆண்டு 596 நிகழ்வுகளும், இந்தாண்டு 487-ம் பதிவாகியுள்ளன. உத்தரப்பிரதேசத்தின் எட்டு என்சிஆர் மாவட்டங்களில், இந்த வருடம் 22-ம், கடந்த ஆண்டின் இதே காலகட்டத்தில் 42-ம் பதிவாகின. தில்லி மற்றும் ராஜஸ்தானின் இரண்டு என்சிஆர் மாவட்டங்களில் எந்தவொரு நிகழ்வும் பதிவாகவில்லை.
பஞ்சாப் மாநிலத்தில் நெல் கழிவுகள் எரிக்கப்படும் முக்கிய இடங்கள் அமிர்தசரஸ், டார்ன் தரன், பாட்டியாலா மற்றும் லூதியானா ஆகும். இந்த நான்கு மாவட்டங்களில் 72 சதவீதம் குப்பை எரிக்கும் நிகழ்வுகள் நடைபெறுகின்றன. இதேபோல், ஹரியானாவின் முக்கிய ஹாட்ஸ்பாட்களா கர்னால், கைத்தல் மற்றும் குருக்ஷேத்ரா உள்ளன. இந்த 3 மாவட்டங்கள் குப்பை எரிக்கும் நிகழ்வுகளில் 80 சதவீதத்திற்கு பொறுப்பேற்கின்றன.
பஞ்சாப், ஹரியானா மற்றும் உத்தரப் பிரதேச மாநில அரசுகளுடன் தினசரி அடிப்படையில் செயல் திட்டத்தை உறுதிப்படுத்துவதையும் நெல் கழிவுகள் எரிப்பு நிகழ்வுகளைத் தடுப்பதற்கான கட்டமைப்பையும் ஆணையம் உறுதி செய்கிறது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1764141
நிலக்கரி அமைச்சகம்
7-வது சுற்று வர்த்தக ஏலத்தின் முதல் நாளில் இரண்டு நிலக்கரி சுரங்கங்கள் ஏலம் விடப்பட்டன
மத்திய நிலக்கரி அமைச்சகம் 2023 மார்ச் 29 அன்று 7 வது சுற்று மற்றும் 6 வது சுற்றின் கீழ்வணிக சுரங்கங்களுக்கான நிலக்கரி சுரங்கங்களை ஏலம் விடுவதை தொடங்கியது. ஏலங்கள் மதிப்பீடு செய்யப்பட்ட பின்னர், 01.08.2023 முதல் ஆறு சுரங்கங்களுக்கான முன்னோக்கிய மின் ஏலங்கள் தொடங்கப்பட்டன.
முதல் நாளில், இரண்டு நிலக்கரி சுரங்கங்கள் ஏலத்திற்கு விடப்பட்டன, அவற்றில் ஒன்று சி.எம்.எஸ்.பி நிலக்கரி சுரங்கம் மற்றும் மற்றொன்று எம்.எம்.டி.ஆர் நிலக்கரி சுரங்கம்.
இந்த நிலக்கரி சுரங்கங்கள் செயல்பாட்டுக்கு வரும்போது, இந்த நிலக்கரி சுரங்கங்களின் பி.ஆர்.சி.யில் கணக்கிடப்பட்ட ஆண்டுக்கு ரூ.337.54 கோடி வருவாய் கிடைக்கும் . இந்த சுரங்கங்கள் ரூ.450 கோடி மூலதன முதலீட்டை ஈர்த்து, 4,056 பேருக்கு வேலைவாய்ப்பை வழங்கும்.
ஜூலை மாதத்தில் நிலக்கரி உற்பத்தி 14.11% அதிகரித்து 68.75 மில்லியன் டன்னாக அதிகரித்துள்ளது.
2023-24 நிதியாண்டில் ஜூலை வரை ஒட்டுமொத்த நிலக்கரி உற்பத்தி 292.12 மில்லியன் டன்னாக உள்ளது.
ஜூலை நிலக்கரி விநியோகம் 74.33 மில்லியன் டன்னை எட்டியது
நிலக்கரி அமைச்சகம் ஜூலை 23 மாதத்தில் ஒட்டுமொத்த நிலக்கரி உற்பத்தியில் கணிசமான உயர்வை எட்டியுள்ளது, இது கடந்த ஆண்டு ஜூலை மாதத்தின் 60.25 மெட்ரிக் டன் என்ற அளவை விட 14.11% அதிகரிப்பாகும். கோல் இந்தியா லிமிடெட்  உற்பத்தி ஜூலை 22 இல் 47.29 மெட்ரிக் டன்னிலிருந்து 13.41% வளர்ச்சியுடன் ஜூலை 23 மாதத்தில் 53.63 மெட்ரிக் டன்னாக அதிகரித்துள்ளது. ஒட்டுமொத்த நிலக்கரி உற்பத்தி  2022-24 நிதியாண்டில் 292.12 மெட்ரிக் டன்  அதிகரித்துள்ளது, இது 2022-23 நிதியாண்டின் இதே காலகட்டத்தில் 265.94 மெட்ரிக் டன்னுடன் ஒப்பிடும்போது 9.84% வளர்ச்சியுடன் உள்ளது.
கூடுதலாக, ஜூலை '23 இல் நிலக்கரி அனுப்புதல் ஒரு குறிப்பிடத்தக்க ஊக்கத்தைக் கண்டது, இது ஈர்க்கக்கூடிய 74.33 மெட்ரிக் டன்னை எட்டியது, இது ஜூலை 22 இல் பதிவு செய்யப்பட்ட 67.46 மெட்ரிக் டன்னுடன் ஒப்பிடும்போது குறிப்பிடத்தக்க முன்னேற்றத்தைக் காட்டுகிறது. இது 10.19% வளர்ச்சி விகிதமாகும்.
நாடு முழுவதும் நிலக்கரி சீராக விநியோகிக்கப்படுவதை உறுதி செய்வதில் நிலக்கரி விநியோக சங்கிலியின் செயல்திறனை இது எடுத்துக்காட்டுகிறது. மழைக்காலத்தில் சீரான நிலக்கரி உற்பத்தி மற்றும் அனுப்புதலை உறுதி செய்ய நிலக்கரி அமைச்சகம் உறுதிபூண்டுள்ளது, மேலும் சுரங்க நடவடிக்கைகளைப் பாதுகாப்பதற்கும் செயல்பாட்டு செயல்திறனை மேம்படுத்துவதற்கும் பலவிதமான உத்திகளை செயல்படுத்தியுள்ளது.
நிலக்கரி உற்பத்தி, அனுப்புதல் மற்றும் கையிருப்பு நிலை குறிப்பிடத்தக்க உயரங்களை எட்டியதால் நிலக்கரித் துறை முன்னெப்போதும் இல்லாத உயர்வைக் கண்டுள்ளது. நிலக்கரி பொதுத்துறை நிறுவனங்களின் இடைவிடாத அர்ப்பணிப்பு அசாதாரண வளர்ச்சியைத் தூண்டுவதில் முக்கிய பங்கு வகிக்கிறது. நம்பகமான மற்றும் நெகிழ்திறன் மிக்க எரிசக்தித் துறையை உறுதி செய்வதற்கான ஒத்துழைப்பு முயற்சிகள், தொழில்நுட்ப முன்னேற்றம் மற்றும் நிலையான நடைமுறைகளுக்கு நிலக்கரி அமைச்சகம் உறுதிபூண்டுள்ளது.
பிரதமர் அலுவலகம்
சென்னையில் நடைபெற்ற 44-வது செஸ் ஒலிம்பியாட் போட்டியில் வெண்கலப் பதக்கம் வென்ற இந்திய ‘பி’  அணிக்கும், இந்திய ஏ  அணிக்கும் பிரதமர் வாழ்த்து
44-வது செஸ் ஒலிம்பியாட் போட்டியை நடத்திய தமிழ்நாட்டு மக்களுக்கும், அரசுக்கும் பிரதமர் பாராட்டு
சென்னையில் நடைபெற்ற 44-வது செஸ் ஒலிம்பியாட் போட்டியில் வெண்கலப் பதக்கம் வென்ற இந்திய பி  அணிக்கும், இந்திய ஏ  அணிக்கும் பிரதமர் திரு நரேந்திர மோடி வாழ்த்து தெரிவித்துள்ளார். 44-வது செஸ் ஒலிம்பியாட் போட்டியை நடத்தியதற்காகவும், உலக நாடுகளை வரவேற்று, நமது தலைசிறந்த கலாச்சாரம் மற்றும் விருந்தோம்பலை முன்னிலைப்படுத்தியதற்காகவும், தமிழ்நாட்டு மக்களுக்கும், அரசுக்கும் பிரதமர் பாராட்டு தெரிவித்துள்ளார்.
அவர் வெளியிட்டுள்ள ட்விட்டர் பதிவுகளில் கூறியிருப்பதாவது:
“அண்மையில் சென்னையில் நிறைவடைந்த 44-வது செஸ் ஒலிம்பியாட் போட்டியில் இந்திய குழுவினர் எழுச்சிமிகு செயல்பாட்டை வெளிப்படுத்தினார்கள். வெண்கலப் பதக்கம் வென்ற இந்திய பி  அணிக்கும், இந்திய ஏ  அணிக்கும் எனது வாழ்த்துகள். இந்தியாவில் செஸ் போட்டியின் சிறந்த எதிர்காலத்திற்கு இது ஓர் முன்னோட்டமாக அமைந்துள்ளது.”
“பதக்கங்களை வென்ற நமது வீரர்கள் குகேஷ். டி. நிஹால் சரின், அர்ஜுன் எரிகைசி, பிரக்ஞானந்தா, வைஷாலி, தானியா சச்தேவ், திவ்யா தேஷ்முக் ஆகியோருக்கு வாழ்த்துகள். அபாரமான உறுதி மற்றும் துணிச்சலை வெளிப்படுத்திய தலைசிறந்த வீரர்கள், இவர்கள். அவர்களது எதிர்கால முயற்சிகளுக்கு நல்வாழ்த்துகள்.”
“44-வது செஸ் ஒலிம்பியாட் போட்டியை தமிழ்நாட்டு மக்களும், அரசும் மிகச் சிறப்பாக நடத்தியுள்ளார்கள். உலக நாடுகளில் இருந்து வந்திருந்த போட்டியாளர்களை வரவேற்று, நமது தனிச்சிறப்புமிக்க கலாச்சாரம் மற்றும் விருந்தோம்பல் பண்பை முன்னிலைப்படுத்தியதற்காக அவர்களுக்கு எனது பாராட்டுகளைத் தெரிவித்துக் கொள்கிறேன்.”
சுகாதாரம் மற்றும் குடும்ப நலத்துறை அமைச்சகம்
கோவிட்-19 தொற்று தொடர்பாக எடுக்கப்பட்ட நடவடிக்கைகள் பற்றி மாநிலங்களுடன் டாக்டர் ஹர்ஷவர்தன் காணொலி மூலம் கலந்துரையாடல்
கோவிட்-19 தொற்று பரவுவதைக் குறைப்பது தொடர்பான முன்னேற்பாடுகள் மற்றும் அதற்கு எதிராக எடுக்கப்பட்ட நடவடிக்கைகள் பற்றி மத்திய சுகாதாரம் மற்றும் குடும்பநலத்துறை அமைச்சர் டாக்டர் ஹர்ஷவர்தன் இன்று காணொலி காட்சி மூலம் அனைத்து மாநிலங்கள் மற்றும் யூனியன் பிரதேசங்களின் சுகாதாரத்துறை அமைச்சர்கள், தலைமைச் செயலர்கள், சுகாதாரத்துறை செயலர்களுடன், மத்திய சுகாதாரம் மற்றும் குடும்பநலத்துறை இணையமைச்சர் திரு. அஷ்வினி குமார் சவுபே முன்னிலையில் கலந்துரையாடினார். ‘’நீங்கள் அனைவரும் உங்களது மாநிலங்கள் மற்றும் யூனியன் பிரதேசங்களில், கோவிட்-19 க்கு எதிராக நடவடிக்கைகள் மேற்கொண்டு, அதனைக் கட்டுப்பாட்டுக்குள் வைத்திருப்பதற்காக நான் வாழ்த்துகிறேன் ’’என்று டாக்டர் ஹர்ஷவர்தன் கூறினார்.
‘’கோவிட்-19 பெருந்தொற்றுக்கு எதிரான போராட்டம் மூன்று மாதங்களுக்கு மேலாக நடந்து வருகிறது. நாட்டில் தொற்றுக்கு எதிரான தடுப்பு, கட்டுப்படுத்துதல், பராமரிப்பு நடவடிக்கைகள் உயர்மட்ட அளவில் மாநிலங்களின் ஒத்துழைப்புடன் கண்காணிக்கப்பட்டு வருகிறது’’ என்று டாக்டர் ஹர்ஷவர்தன் கூறினார். ‘’ பிரதமர் திரு. நரேந்திர மோடியின் தலைமையின் கீழ், நாடு பல்வேறு முன்னெச்சரிக்கைகள் மற்றும் தீவிர நடவடிக்கைகளை எடுத்து வருகிறது. உரிய நேரத்தில் எடுக்கப்பட்ட இந்த நடவடிக்கைகள், நிலைமையைக் கட்டுப்பாட்டுக்குள் வைத்திருக்க உதவியதுடன், எந்த நிலையையும் சமாளிக்கும் தயார் நிலையையும் ஏற்படுத்தியுள்ளது ‘’ என்று அவர் தெரிவித்தார்.
நோய் வேகமாகப் பரவுவதைத் தடுப்பதில் அடுத்த சில வாரங்கள் மிகவும் முக்கியமானவை என்று குறிப்பிட்ட டாக்டர் ஹர்ஷவர்தன், கொவிட் -19க்கு எதிரான போராட்டத்தை ஒன்றுபட்டு முன்னெடுக்கப் பயன்படும், சமூக இடைவெளியைப் பராமரிக்கவும், தனிநபர் சுகாதாரம் குறித்த விழிப்புணர்வை ஏற்படுத்தவும் அனைவரும் உறுதி எடுத்துக்கொள்ள வேண்டும் என வலியுறுத்தினார்.
நாட்டில் கோவிட்-19 சிகிச்சைக்கென பிரத்யேகமாகச் செயல்படும் மருத்துவமனைகளின் நிலைமை குறித்து டாக்டர் ஹர்ஷவர்தன் ஆய்வு மேற்கொண்டார். ‘’நாட்டின் ஒவ்வொரு மாவட்டத்திலும் கோவிட்-19க்கு என பிரத்யேக மருத்துவமனைகளை உருவாக்க வேண்டியது அவசியமாகும். இதுதொடர்பாக விரைவில் அறிவிக்கை வெளியிடுவதன் மூலம், மக்களுக்கு இது குறித்து தெரியப்படுத்தலாம் ‘’ என்று அவர் கூறினார்.
அனைவரும் ஆரோக்கிய சேது செயலியை பதிவிறக்கம் செய்து பயன்படுத்த வேண்டும் என்று அவர் வலியுறுத்தினார். கொரோனோவைரஸ் தொற்றால் பாதிக்கப்படும் அபாயம் பற்றி மக்கள் இதன்மூலம் தெரிந்து கொள்ள வாய்ப்பு ஏற்படும் என்று அவர் கூறினார். ‘’ இந்தச் செயலியை கைபேசியில் பதிவிறக்கியதும், அதி நவீன அளவுருக்களின் அடிப்படையில், தொற்றின் அபாய அளவை செயலியால் மதிப்பிட முடியும்’’ என்று அவர் தெரிவித்தார்.
(
அறிவியல் மற்றும் தொழில்நுட்பத்துறை
அல்சைமர் மற்றும் நுரையீரல் புற்றுநோய்க்கான சிகிச்சையில் முக்கிய கண்டுபிடிப்பு : ஜவஹர்லால் நேரு அறிவியல் ஆராய்ச்சி மைய விஞ்ஞானிக்கு விருது
அல்சைமர் மற்றும் நுரையீரல் புற்றுநோய்க்கான சிகிச்சையில் முக்கிய கண்டுபிடிப்புக்காக மத்திய அரசின் அறிவியல் தொழில்நுட்பத்துறையின் கீழ் உள்ள தான்னாட்சி நிறுவனமான ஜவஹர்லால் நேரு மேம்பட்ட அறிவியல் ஆராய்ச்சி மைய பேராசிரியர் டி. கோவிந்தராஜூவுக்கு சாந்தி ஸ்வரூப் பட்நாகர் விருது கிடைத்துள்ளது.
சிறிய மூலக்கூறுகள், புரதங்கள் மற்றும் இயற்கை பொருட்களில் இவரது புதுமையான பணி, கண்டறிதல் மற்றும் சிகிச்சை ஆகிய இரண்டையும் வழங்குகிறது. இது தனிப்பட்ட மருத்துக்கும் வழிவகுக்கிறது. இவர் நரம்பியல் அறிவியல் துறையில தனது ஆராய்ச்சி படிப்பை மேற்கொண்டார்.
இவரது ஆராய்ச்சி உயிரின மற்றும் வேதியியல் உயிரியலில் கவனம் செலுத்தியது. மனித ஆரோக்கியம்-நரம்புச் சிதைவு நோய்கள் மற்றும் புற்றுநோய் ஆகியவற்றுடன் தொடர்புடைய தீர்க்கப்படாத பிரச்சினைகளுக்கு தீர்வு காண்கிறது.
பேராசிரியர் கோவிந்தராஜுவின் கடந்த 10 வருட தொடர்ச்சியான ஆராய்ச்சி முயற்சிகள், இந்த ஆண்டின் தொடக்கத்தில் பலனளித்தன. அவர் டிஜிஆர்63 என்ற புதிய மூலக்கூறு மருந்தை கண்டுபிடித்தார். இது அல்சைமர் நோயால் பாதிக்கப்பட்ட மூளையில் உள்ள அமிலாய்ட் எனப்படும் நச்சு புரத திரட்டல் இனங்களின் சுமையை திறம்பட குறைக்கிறது. இவரது பரிசோதனைகளை ஒரு மருந்து நிறுவனம் எடுத்துள்ளது. இது மனிதர்களின் அல்சைமர் நோய் சிகிச்சைக்கு சிறப்பாக உதவும் எனத் தெரிகிறது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1760791
----
(Visitor Counter : 156
சாலைப் போக்குவரத்து மற்றும் நெடுஞ்சாலைத்துறை அமைச்சகம்
பொது போக்குவரத்துக்கு ஹைட்ரஜன் எரிபொருள் வாகனங்கள் பரிசோதனை: நாடாளுமன்றத்தில் தகவல்
நாடாளுமன்றத்தின் மாநிலங்களவையில், மத்திய சாலை போக்குவரத்து மற்றும் நெடுஞ்சாலைத்துறை அமைச்சர் திரு நிதின்கட்கரி எழுத்துபூர்வமாக அளித்த பதிலில் கூறியதாவது:
ஹைட்ரஜனை, வாகன எரிபொருளாக பயன்படுத்துவதற்கான அறிவிப்பை மத்திய சாலை போக்குவரத்து துறை அமைச்சகம் கடந்த 2016ம் ஆண்டு வெளியிட்டது. இயற்கை எரிவாயுடன் 18 சதவீத ஹைட்ரஜன் கலப்பு குறித்து அதில் தெரிவிக்கப்பட்டிருந்தது.
ஹைட்ரஜன் எரிபொருள் வாகனங்கள் உருவாக்கப்பட்டு, அது மத்திய அரசின் பரிசோதனை திட்டத்தில் உள்ளது. டாட்டா மோட்டார்ஸ், இந்தியன் ஆயில், தில்லி ஐஐடி, மகிந்திரா ஆகிய நிறுவனங்களுடன் இணைந்து ஹைட்ரஜன் எரிபொருள் வாகனங்கள் பரிசோதிக்கப்படுகின்றன. ஆனால் இந்தியாவில் வர்த்தக ரீதியாக, ஹைட்டரஜன் எரிபொருள் வாகனங்கள் இன்னும் பயன்பாட்டுக்கு வரவில்லை.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1781651
சுகாதாரம் மற்றும் குடும்ப நலத்துறை அமைச்சகம்
கொவிட் அண்மைச் செய்திகள்
தேசிய தடுப்பூசித் திட்டத்தின் கீழ் இந்தியா இதுவரை 167.87 கோடி தடுப்பூசி டோஸ்கள் செலுத்தியுள்ளது.
இந்தியாவில் கொவிட் சிகிச்சை பெறுபவர்களின் எண்ணிக்கை 15,33,921 கொவிட் சிகிச்சை பெறுபவர்கள் 3.67%ஆக உள்ளனர்.
குணமடைந்தோர் விகிதம் தற்போது 95.14%சதவீதம்
கடந்த 24 மணி நேரத்தில் 2,59,107 பேர் குணமடைந்துள்ளனர். இதுவரை குணமடைந்தோர் மொத்த எண்ணிக்கை 3,97,70,414 என அதிகரித்துள்ளது.
கடந்த 24 மணி நேரத்தில் 1,72,433 பேருக்கு புதிதாக தொற்று ஏற்பட்டுள்ளது.
தினசரி பாதிப்பு விகிதம் 10.99 சதவீதம் ஆகும்
வாராந்திர பாதிப்பு விகிதம் 12.98 சதவீதம் ஆகும்
இதுவரை மொத்தம் 73.41 கோடி கொவிட் பரிசோதனைகள் செய்யப்பட்டுள்ளன. கடந்த 24 மணி நேரத்தில் 15,69,449 கொவிட் பரிசோதனைகள் செய்யப்பட்டுள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1794929
பாதுகாப்பு அமைச்சகம்
ராணுவ தலைமை தளபதி சிங்கப்பூருக்கு பயணம் மேற்கொள்கிறார்
ராணுவ தலைமை தளபதி ஜெனரல் எம்எம் நரவானே, சிங்கப்பூரில் 4 முதல் 6-ந்தேதி வரை மூன்று நாள் பயணம் மேற்கொள்ளவுள்ளார். தமது பயணத்தின் போது, அவர் அந்நாட்டு மூத்த ராணுவ அதிகாரிகள் மற்றும் தலைவர்களைச் சந்திக்கிறார்.
4-ந்தேதி, ஜெனரல் நரவானே, கிராஞ்சி போர் நினைவு சின்னத்தில் மலர் வளையம் வைத்து மரியாதை செலுத்துவார். ராணுவ தளபதி, சிங்கப்பூர் பாதுகாப்பு அமைச்சர், ராணுவ தளபதி மற்றும் முக்கிய அதிகாரிகளை சந்திப்பார். இந்தியா-சிங்கப்பூர் பாதுகாப்பு உறவுகள் பற்றி அவர்களுடன் ராணுவ தளபதி விவாதிப்பார்.
சாங்கி கடற்படை தளம், இன்போ பியூசன் மையம், பிராந்திய எச்ஏடிஆர் ஒத்துழைப்பு மையம் உள்ளிட்ட பாதுகாப்பு முக்கியத்துவம் வாய்ந்த இடங்களுக்கு அவர் சென்று பார்வையிடுவார்.
சுகாதாரம் மற்றும் குடும்ப நலத்துறை அமைச்சகம்
கொரோனா தொற்றின் தினசரி பாதிப்புகளைவிட புதிதாக குணமடைவோரின் எண்ணிக்கை தொடர்ந்து உயர்வு
கொரோனா தொற்றின் தினசரி புதிய பாதிப்புகளை விட, புதிதாக குணமடைவோரின் எண்ணிக்கை கடந்த 20 நாட்களாக தொடர்ந்து அதிகரித்துள்ளது.
நாட்டில் தற்போது மொத்தம் 1,03,59,305 பேர் குணமடைந்துள்ளனர். கடந்த 24 மணி நேரத்தில் 13,320 பேர் குணமடைந்துள்ள நிலையில், குணமடைந்தவர்களின் எண்ணிக்கை 96.91 சதவீதமாக உயர்ந்துள்ளது.
கடந்த 24 மணி நேரத்தில் 12,689 புதிய பாதிப்புகள் நாட்டில் ஏற்பட்டுள்ளன. இந்தியாவில் தற்போது 1,76,498 பேர் கொரோனா தொற்றுக்கு சிகிச்சை பெற்று வருகின்றனர். இது மொத்த பாதிப்பில் 1.65 சதவீதம் மட்டுமே ஆகும்.
இன்று  காலை 8 மணி வரை, தமிழகத்தில் 73,953 பேர் உட்பட, நாடு முழுவதும் 20,29,480 பேருக்கு கொவிட் தடுப்பூசி போடப்பட்டுள்ளது.
கடந்த 24 மணி நேரத்தில் 194 முகாம்களில் 5,671 பயனாளிகளுக்கு தடுப்பூசிகள் போடப்பட்டுள்ளன. இதுவரை 36,572 முகாம்கள் நடத்தப்பட்டுள்ளன.
தொடர்ந்து கேரளாவில் அதிகபட்சமாக 5,290 பேரும், மகாராஷ்டிராவில் 2,106 பேரும், அதைத்தொடர்ந்து கர்நாடகாவில் 738 பேரும் ஒரே நாளில் புதிதாக குணமடைந்துள்ளனர்.
நேற்று கேரளாவில் 6,293 பேரும், மகாராஷ்டிராவில் 2,405 பேரும், கர்நாடகாவில் 529 பேரும் புதிதாக தொற்றுக்கு ஆளாகியுள்ளனர்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1692596